**План-канспект урока па тэме "Склад. Націск" для 5 класа**

**Мэта:**паглыбленне ведаў вучняў пра ролю складападзелу і націску ў словах.

**Задачы:** - узнавіць і развіваць уменні дзяліць словы на склады, адрозніваць націскныя і ненаціскныя склады, удасканальваць навык вызначэння пазіцыі складу адносна націскнога, садзейнічаць запамінанню выпрацоўцы правільнага вымаўлення слоў, у якіх вучні робяць памылкі ў націску;

- развіваць граматычны лад мовы вучняў, уменне правільна ўжываць словы ва ўласным вусным і пісьмовым маўленні;

- выхоўваць любоў і павагу да роднай мовы, добразычлівасць.

**Тып урока:**урок вывучэння новай тэмы.

**Форма ўрока:**гульня-падарожжа.

**Абсталяванне:** мультымедыйная прэзентацыя, карткі з заданнямі, падручнік.

**Ход урока**

**І. Арганізацыйны момант**

*Дзень добры!*

*І сядайце, калі ласка.*

*Пара вучыцца зноў прыйшла,*

*Вас запрашаю на ўрок,*

*Нібыта ў казку,*

*Жадаю плёну, поспехаў, дабра!*

- Сёння ў нас незвычайны ўрок, таму што я запрашаю вас наведаць казачную і чароўную Краіну Жывых Слоў. *(Слайд 1)*

- Якой вы ўяўляеце краіну “Жывых слоў”?

- Якія словы, на вашу думку, называюцца жывымі?

- Вядомы беларускі паэт А. Вярцінскі пісаў: *(Слайд 2)*

*Ні болей, ні меней: жывое слова,*

*Слова інакшым не можа быць.*

*Іначай што яно можа зрабіць?*

*Іначай не зерне яно, а палова…*

*Слова жывое – увасабленне*

*Любові жывой, жывога сумлення.*

Для таго каб радавацца жыццю, людзям патрэбны жывыя словы, якія дапамогуць ім у любы час. І сёння мы з вамі пазнаёмімся з жыхарамі краіны “Жывых слоў”.

**ІІ. Паведамленне тэмы, мэты і задач урока**

- Перш, чым адправіцца ў незнаёмую краіну і выглядаць культурнымі і ветлівымі людзьмі, нам патрэбна пазнаёміцца з яе гісторыяй і культурай і даведацца, які каштоўны падарунак атрымалі жыхары краіны ад Мовы.

Паслухайце, калі ласка, гісторыю пра гэту Краіну: *(Слайд 3)*

*Калісьці жылі-былі ў адной краіне словы, якія былі заўсёды сумныя і не ўмелі выказваць свае эмоцыі. Акрамя таго, яны заўсёды спрачаліся паміж сабой, не маглі дагаварыцца, таму што кожнае слова лічыла сябе самым важным і не магло пагадзіцца, каб уступіць у тэксце месца другому. І тэксты, якія складалі гэтыя словы нічога не выражалі, гучалі непрыгожа і аднастайна.*

*Але аднойчы ў іх краіну завітала добрая чараўніца Мова. Паглядзела яна на жыццё слоў і дапамагла ім, зрабіўшы каштоўны падарунак ад шчырага сэрца. З таго часу словы ажылі і краіна іх стала называцца “Жывой”. А словы павесялелі і больш не сварыліся, кожны зразумеў сваю ролю, словы пачалі вымаўляцца прыгожа і выражаць розныя эмоцыі.*

**ІІІ. Матывацыя вучэбнай дзейнасці**

- Як вы думаеце, што ж падарыла чараўніца Мова словам? Чаму яны сталі вымаўляцца прыгожа? *(Склад і націск) (Слайд 4)*

*(Вучні запісваюць тэму ўрока ў сшыткі)*

- Для чаго жыхарам краіны спатрэбіліся ўменне дзяліцца на склады і ставіць націск?

- А вам патрэбны гэтыя ўменні?

- Для чаго вам яны неабходны?

- Пра што вы хочаце даведацца ў краіне “Жывых слоў”?

- Чаму навучыцца? *(Слайд 5)*

- Тады давайце адправімся ў падарожжа.

**ІV. Актуалізацыя раней набытых ведаў**

- Дазвольце мне быць вашым правадніком. У госці мы з пустымі рукамі не пойдзем, а возьмем з сабою рукзак з ведамі, а ў дапамогу – падручнік.

 - Я прапаную вам запоўніць рукзак словамі-падарункамі, размясціўшы іх як можна хутчэй ў алфавітным парадку: *(Слайд 6)*

*Адказнасць, беражлівасць, весялосць, захапленне, мэтанакіраванасць, настойлівасць, павага, радасць, творчасць, уважлівасць, фантазія, цярплівасць, чалавечнасць, шчырасць, эмацыянальнасць, якаснасць.*

Вучні працуюць у парах з карткамі, зачытваюць адказы, затым правяраюць сябе на слайдзе. *(Слайд 7)*

- Якія веды дапамаглі вам выканаць гэтае заданне?

- Я думаю, што жыхары нашай краіны будуць радыя вашым падарункам, папоўняць свой слоўнікавы запас, таму што ідзём мы да іх толькі з добрымі намерамі.

**V. Вывучэнне новай тэмы**

На мяжы цудоўнай краіны мы сустракаем яе вартавых: Склад і Націск. *(Слайд 8)*

- Давайце з дапамогай падручніка вызначым, хто гэта такія?

*Вучні чытаюць правіла ў падручніку на с. 16,18.*

* Што вы даведаліся пра склад і націск?
* Для чаго ў мове патрэбны склад і націск?

**VІ. Замацаванне ведаў, уменняў і навыкаў**

- У нашых новых знаёмых шмат пытанняў і заданняў для вас, якія дапамогуць вам бліжэй пазнаёміцца з жыхарамі іх краіны. Давайце паспрабуем іх выканаць.

**Першае заданне** *(Слайд 9).*  Раскажыце пра дрэвы, якія растуць у нашых прыгожых беларускіх лясах. *(Слайд 10)*

**Практыкаванне 29.** Запішыце словы, размяркоўваючы іх у тры слупкі ў залежнасці ад колькасці складоў (3 вучні ля дошкі)

|  |  |  |
| --- | --- | --- |
| **1 склад** | **2 склады** | **3 склады** |
| Дуб | Каштан | Таполя |
| Бук | Ліпа | Бяроза |
| Клён | Ясень | Асіна |
| Вяз | Вольха | Яліна |
|  | Сасна | Яблыня |
|  |  | Рабіна |

- Якое ўменне дапамагло вам дзяліць на склады словы?

 **Другое заданне** *(Слайд 11).*  Нашы жыхары - жывыя словы вельмі любяць рашаць лінгвістычныя заданні. *(Слайд 12).* Дапамажыце ім у гэтым. *Суаднясіце словы на дошцы з іх падзелам на склады.*

|  |
| --- |
| ***ЗГ – ЗГ – ЗГЗ ка-ра-год*** |
| ***ГЗ – ЗГ ел-ка*** |
| ***ЗЗГ – ЗГЗ сня-жок*** |
| ***ЗГ – ЗГЗ ма-роз*** |
| ***ЗГЗ лёд*** |
| ***ЗГ – ЗГ са-ні*** |
| ***ЗГ – ЗГ – Г за-ве-я*** |
| ***ЗЗГ – ЗГ – ЗГЗ сне-га-вік*** |
| ***ЗГ – ЗГ – ЗГ - ЗГ мя-це-лі-ца*** |

- Я думаю, што са складамі мы ўжо пасябравалі. А цяпер давайце пасябруем і з націскам.

**Трэцяе заданне** *(Слайд 13).* Дапамажыце жыхарам краіны выправіць памылкі ў націсках. *(Слайд 14). Узаемаправерка.*

*КрапІва, кіламЕтр, вярбА, мАленькі, спІна, навінА, Агрэст, жАлюзі, тварОг, нЕкаторы, грамадзянІн, лАскавы, садавІна і агарОдніна, дыспАнсер, Імя.*

***Праверка задання:****(Слайд 15)*

*КрапівА, кіламЕтр, вярбА, малЕнькі, спІна, навінА, агрЭст, жалюзІ, тварОг, некатОры, грамадзЯнін, ласкАвы, садавінА і агарОдніна, дыспансЕр, імЯ.*

**Фізкультхвілінка “Снегавік” *(Слайд 16)***

**Чацвёртае заданне** *(Слайд 17).* Адкажыце на праблемнае пытанне: ці ўплывае націск на правапіс слоў? Спішыце, пастаўце націск у словах. Першы склад перад націскам абазначце лічбай 1, другі – лічбай 2 і г.д. Растлумачце напісанне прапушчаных літар. *(Слайд 18)*

*Лес - Л****я****снік, л****е****снічоўка, лясісты;*

*Вечар - вячэрні, вечарына, вечаровы;*

*Вецер – ветрык, вятры;*

*Зямля – зямельны, земляроб, зямлянка;*

*Спевы – спевакі, спявачка, песняры.*

* Правапіс якіх літар у беларускай мове залежыць ад націску?
* Растлумачце іх правапіс.

**Пятае заданне**  *(Слайд 19).* Якую ролю адыгрывае націск у словах? Ці можа націск змяніць лексічнае значэнне слова? Складзіце па 2 словазлучэнні з кожным словам, каб яны перадавалі розныя значэнні. *(Слайд 20)*

*Напрыклад: мазалі маслам – балючыя мазалі*

*Каса, атлас, замкі, музыка, плачу.*

**Шостае заданне** *(Слайд 21).* Перастаўце прамавугольнікі так, каб прачытаць пажаданне жыхароў краіны “Жывых слоў” *(Слайд 22)*

|  |  |  |  |  |  |  |
| --- | --- | --- | --- | --- | --- | --- |
| Ё | Ж | А | З | В | Е | Б |
| хоў | вай | Ша | це | це | за | нуй |
| Д | К | Г | І | Л | М | Й |
| ва, | пры | сло | я | га | жосць! | го |

Адказ: “Шануйце слова, захоўвайце яго прыгажосць!” *(Слайд 23)*

* А што б вы пажадалі жыхарам нашай цудоўнай краіны?

**VІ. Падвядзенне вынікаў урока** *(Слайд 24)*

* Вялікі дзякуй жыхарам нашай краіны, іх вартавым і нашаму памагатаму – падручніку, але, на жаль, нам пара развітвацца з імі.
* Скажыце, калі ласка, чаму вы навучыліся, пабываўшы ў гасцях?
* Чым дапамог вам падручнік?
* Якія добрыя словы вы сёння пачулі?
* Чаму ж словы сталі жывымі?

Выстаўленне адзнак.

**VІІІ. Дамашняе заданне** *(Слайд 25)*

* Каб веды сталі вашым трывалым набыткам, я прапаную вам выканаць наступнае дамашняе заданне.

Паўтарыць правіла § 5,6, пр.36

**VІІ. Рэфлексія**

* Сёння ў нас на ўроку прагучала шмат розных слоў. Я хачу, каб вы памяталі, што словы – жывыя.

*(Слайд 26)*

*Ад слова вырастаюць крылы,*

*Ад слова стукае любоў,*

*Ад слова прыбываюць сілы,*

*Дык не шкадуйце шчырых слоў.*

*С. Грахоўскі*

- Няхай з вашых вуснаў гучаць толькі добрыя і шчырыя жывыя словы! Давайце ўпрыгожым елачку прыгожымі словамі. Дзякуй вам за працу! *(Слайд 27)*